《示友人》
元代·惟则

尘网苦多累，暂閒如脱羁。胡为尘外迹，而乃东西驰。

聚谈每仓卒，既远翻多思。眼前失真宰，身外何求知。

百骸如仆马，势合聊相随。气运忽迁谢，一散无重期。

来日不可待，去日不可追。静缘当自保，世故方无涯。

作者简介：元僧。吉安永新人，字天如。俗姓谭。得法于明本。辟吴城东北隅废圃为方丈，名师子林。又尝遁迹松江之九峰。号佛心普济文惠大辨禅师。工诗。有《师子林别录》。